ທຳນຽບຂາວ ບໍ່​ປະຕິ​ເສດ ຫຼືຢືນຢັນ​ ວ່າ ປ. ​ໂອ​ບາ​ມາ ​ສົ່ງ​ຈົດໝາຍ ​ໄປ​ເຖິງ ຜູ້ນຳ​ອີ​ຣ່ານ
ທຳນຽບຂາວ ບໍ່ໄດ້ປະຕິເສດ ຫຼືຢືນຢັນ ຕໍ່​ລາຍ​ງານ ​ທີ່ວ່າ ປ.ໂອບາມາ ໄດ້​ຂຽນ​ຈົດໝາຍ​ ໄປເຖິງຜູ້ນຳ​ສູງສຸດ ຂອງອີຣ່ານ ​​ເມື່ອ​ເດືອນ​ແລ້ວ​ນີ້.
ທຳນຽບຂາວ ບໍ່ໄດ້ປະຕິເສດ ຫຼືໃຫ້ການຢືນຢັນ ຕໍ່ລາຍງານຂ່າວ ຂອງໜັງສືພິມສະບັບນຶ່ງ ທີ່ກ່າວວ່າ ປະທານາທິບໍດີ ບາຣັກ ໂອບາມາ ໄດ້ສົ່ງຈົດໝາຍ ໄປເຖິງຜູ້ນຳສູງສຸດຂອງອີຣ່ານ Ayatollah Ali Khamenei ກ່ຽວກັບການຕໍ່ສູ້ຕ້ານ ພວກຫົວຮຸນແຮງລັດອິສລາມ ໂຄສົກທຳນຽບຂາວ ທ່ານ Josh Earnest ກ່າວໃນວັນພະຫັດ ວານນີ້ວ່າ ທ່ານເອງ ບໍ່ຢູ່ໃນຖານະ ທີ່ຈະກ່າວເຖິງ ການຕິດຕໍ່ ທາງຈົດໝາຍ ເປັນການສ່ວນຕົວ ລະຫວ່າງ ປະທານາທິບໍດີ ກັບ ຜູ້ນຳໃດໆໃນໂລກ ແຕ່ທ່ານ Earnest ກ່າວວ່າ ນະໂຍບາຍຂອງສະຫະລັດ ຕໍ່ອີຣ່ານ ແມ່ນບໍ່ມີການປ່ຽນແປງ ໃດໆ ແລະວ່າ ສະຫະລັດຈະບໍ່ມີການຮ່ວມໄມ້ຮ່ວມມືທາງດ້ານທະຫານ ຫຼື ແບ່ງປັນຂໍ້ມູນ ດ້ານສືບລັບໃດໆ ກັບອີຣ່ານ ໜັງສືພິມ the Wall Street Journal ໄດ້ລາຍງານວ່າ ປະທານາທິບໍດີໄດ້ຂຽນຈົດໝາຍເຖິງ ຜູ້ນຳຂອງອີຣ່ານ ເມື່ອເດືອນແລ້ວນີ້ ແລະ ໄດ້ກ່າວເຖິງຜົນປະໂຫຍດຮ່ວມກັນຂອງທັງສອງປະເທດ ໃນການຕໍ່ສູ້ກັບພວກຫົວຮຸນແຮງລັດອິສລາມ ທ່ານ ໂອບາມາ ໄດ້ກ່າວຕໍ່ກອງປະຊຸມຜູ້ສື່ຂ່າວ ເມື່ອວັນພຸດຜ່ານມາວ່າ ສະຫະລັດ ແລະ ກຸ່ມ 5 ປະເທດມະຫາອຳນາດ ບວກນຶ່ງ ຫຼື P5 plus 1 ທີ່ເປັນພັນທະມິດຂອງຕົນນັ້ນ  ໄດ້ຍື່ນໂຄງຮ່າງ ກ່ຽວກັບຂໍ້ຕົກລົງນິວເຄລຍ ໃຫ້ແກ່ອີຣ່ານແລ້ວ ທ່ານເອີ້ນໂຄງຮ່າງດັ່ງກ່າວນີ້ວ່າ ເປັນຄວາມຄືບໜ້າເທື່ອລະກ້າວ ໃນ ການກວດພິສູດເພື່ອ ຈະໃຫ້ອີຣ່ານຫລຸດພົ້ນ ອອກຈາກການລົງຖືກໂທດ ຮ້າຍແຮງ ແລະ ກັບຄືນເຂົ້າມາຮ່ວມ ປະຊາຄົມນາໆຊາດ ແຕ່ແນວໃດກໍຕາມ ທ່ານໂອບາມາ ເອີ້ນຂໍ້ຕົກລົງນັ້ນວ່າ ມັນເປັນ  ກ່ຽວກັບວ່າຜູ້ນຳອີຣ່ານຈະເຮັດໃນອັນທີ່ເປັນຜົນດີທີ່ສຸດສຳຫລັບປະເທດຂອງຕົນ ແລະສຳຫລັບໂລກຫຼືບໍ່